Document ID: 32014D0464

DEĊIŻJONI TA' IMPLIMENTAZZJONI TAL-KUMMISSJONI
tal-15 ta' Lulju 2014
li tidentifika l-prijoritajiet tal-Unjoni għall-politika ta' infurzar u kontroll fil-qafas tal-Fond Ewropew għall-Affarijiet Marittimi u s-Sajd
(2014/464/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 508/2014 tal-Parlament Ewropew u tal-Kunsill tal-15 ta' Mejju 2014 dwar il-Fond Ewropew għall-Affarijiet Marittimi u s-Sajd u li jħassar ir-Regolamenti tal-Kunsill (KE) Nru 2328/2003, (KE) Nru 861/2006, (KE) Nru 1198/2006 u (KE) Nru 791/2007 (UE) u r-Regolament (UE) Nru 1255/2011 tal-Parlament Ewropew u tal-Kunsill (1), u b'mod partikolari l-Artikolu 17(3) tiegħu,
Wara li kkonsultat mal-Kumitat dwar il-Fond Ewropew tas-Sajd Marittimu,
Billi:
(1)
Jeħtieġ li l-prijoritajiet tal-Unjoni għall-politika tal-infurzar u l-kontroll jiġu ddefiniti biex l-Istati Membri jkunu jistgħu jħejju l-programmi operattivi marbutin mal-miżuri ffinanzjati skont ir-Regolament (UE) Nru 508/2014.
(2)
L-appoġġ tal-Unjoni għandu jagħti prijorità lill-iżjed azzjonijiet effettivi biex titjieb l-effiċjenza fl-attivitajiet ta' kontroll, filwaqt li titqies il-prestazzjoni tal-Istati Membri biex implimentaw ir-Regolament tal-Kunsill (KE) Nru 1005/2008 (2) u r-Regolament tal-Kunsill (KE) Nru 1224/2009 (3).
(3)
Il-prijoritajiet tal-Unjoni għall-politika tal-infurzar u tal-kontroll għandhom jinkludu:
-
L-implimentazzjoni tal-pjanijiet ta' azzjoni skont l-Artikolu 102(4) tar-Regolament (KE) Nru 1224/2009 biex jitneħħew in-nuqqasijiet fis-sistema ta' kontroll ta' Stat Membru,
-
L-implimentazzjoni ta' azzjonijiet speċifiċi biex jiġu sodisfatti ċerti kondizzjonalitajiet ex ante stabbiliti fl-Anness IV tar-Regolament (UE) Nru 508/2014, kif previst mill-Artikolu 19(2) tar-Regolament (UE) Nru 1303/2013 tal-Parlament Ewropew u tal-Kunsill (4). Skont l-Artikolu 19(2) tar-Regolament (UE) Nru 1303/2013, fejn ma jiġux sodisfatti l-kondizzjonalitajiet, il-programm għandu jkun fih deskrizzjoni tal-azzjoni li għandha titwettaq li tinkludi l-miżuri li se jiġu ffinanzjati,
-
L-implimentazzjoni tas-sistemi ta' validazzjoni tad-dejta kif previst fl-Artikolu 109 tar-Regolament (KE) Nru 1224/2009, u b'mod partikolari l-proġetti li għandhom l-għan li jistabbilixxu l-interoperabbiltà bejn is-sistemi rispettivi tal-Istati Membri, billi sistema ta' rappurtar tal-qabdiet u tat-tentattivi sħiħa u affidabbli hija fattur ewlieni fil-ġestjoni tar-riżorsi tas-sajd tal-Unjoni,
-
L-infurzar u l-kontroll tal-obbligu li l-qabdiet kollha jittellgħu l-art, kif stipulat fl-Artikolu 15 tar-Regolament (UE) Nru 1380/2013 tal-Parlament Ewropew u tal-Kunsill (5). Dan l-obbligu ġdid huwa żieda importanti ħafna għall-Politika Komuni tas-Sajd il-ġdida, u ddaħħal biex jikkontribwixxi għas-sostenibbiltà tal-isfruttar tal-istokkijiet tal-ħut li jista' jinstad. L-implimentazzjoni ta' dan l-obbligu l-ġdid se joħloq l-addattazzjonijiet fis-sistemi ta' kontroll tal-Istati Membri, li se jinvolvu nfiq ġdid,
-
L-infurzar u l-kontroll tal-iskema ta' ċertifikazzjoni tal-qabdiet għall-importazzjoni u l-esportazzjoni ta' prodotti tas-sajd kif stipulat fil-Kapitolu III tar-Regolament (KE) Nru 1005/2008. L-implimentazzjoni tal-iskema ta' ċertifikazzjoni tal-qabdiet hija l-qofol tal-ġlieda kontra l-attivitajiet IUU (illegali, mhux rapportat u mhux regolat),
-
Azzjonijiet effettivi li l-għan tagħhom hu li jinfurzaw l-limiti tal-kapaċità tal-flotot. Biex żgur ikun hemm bilanċ bejn l-opportunitajiet għas-sajd u l-kapaċità tas-sajd, l-Istati Membri jridu jiżguraw li l-limiti tal-kapaċitajiet jiġu rispettati, u għandhom jimplimentaw proġetti li l-għan tagħhom ikun iċ-ċertifikazzjoni, il-verifikazzjoni u l-kejl tas-saħħa tal-magni li qed jintalab finanzjament għalihom,
-
L-implimentazzjoni tal-Programmi Speċifiċi ta' Kontroll u Spezzjoni (SCIP) jew tal-koordinazzjoni tal-kontroll marbut ma' żona tas-sajd jew ma' żona li mhijiex koperta minn SCIP, skont l-Artikolu 95(4) tar-Regolament (KE) Nru 1224/2009 u l-Artikolu 15 tar-Regolament tal-Kunsill (KE) Nru 768/2005 (6). Dawn it-tipi ta' azzjoni jikkontribwixxu għall-iżvilupp tal-kultura ta' konformità, għar-rinforz tal-kooperazzjoni fost l-Istati Membri, u joħolqu sinerġija bejn l-għodda ta' kontroll diversi,
-
L-infurzar u l-kontroll tar-rekwiżiti tat-traċċabbiltà kif stabbilit fl-Artikolu 58 tar-Regolament (KE) Nru 1224/2009 u l-Artikolu 67(6) tar-Regolament ta' Implimentazzjoni (UE) Nru 404/2011 (7). L-Artikolu 58 tar-Regolament (KE) Nru 1224/2009 jeżiġi li l-lottijiet kollha tal-prodotti tas-sajd u tal-akkwakultura għandhom ikunu traċċabbli fl-istadji kollha tal-produzzjoni, tal-ipproċessar u tad-distribuzzjoni, mill-qbid jew il-ġbir sal-istadju tal-bejgħ bl-imnut. L-Artikolu 67(6) tar-Regolament ta' Implimentazzjoni (UE) Nru 404/2011 jeżiġi li l-operaturi kollha jwaħħlu l-informazzjoni fuq il-prodotti tas-sajd u tal-akkwakultura msemmijin fl-Artikolu 58(5) tar-Regolament (KE) Nru 1224/2009 bħala għodda ta' identifikazzjoni, bħal kodiċi, barcode, ċippa elettronika jew mezz jew sistema ta' mmarkar simili; dan ir-rekwiżit japplika mill-1 ta' Jannar 2013 għall-prodotti minn żoni tas-sajd li jagħmlu parti minn pjan multiannwali, u mill-1 ta' Jannar 2015, għall-prodotti tas-sajd u tal-akkwakultura l-oħrajn kollha. L-infurzar u l-kontroll tar-rekwiżiti tat-traċċabbiltà għandhom ikunu prijorità tal-Unjoni. L-implimentazzjoni tas-sistema ta' traċċabbiltà hija l-qofol tal-politika ta' kontroll tas-sajd biex tkun żgurata t-trasparenza tal-oriġini tal-prodotti tas-sajd.
(4)
Il-prijoritajiet tal-Unjoni għandhom jiġu applikati b'mod flessibbli, skont il-punti tajbin u l-punti dgħajfin tal-politika ta' infurzar u kontroll f'kull Stat Membru. Jekk Stat Membru jkun diġà indirizza ċerti prijoritajiet, dak l-Istat Membru għandu, fil-prinċipju, jindirizza prijoritajiet oħrajn.
(5)
Skont l-Artikolu 20(2) tar-Regolament (UE) Nru 508/2014, il-prijoritajiet tal-Unjoni għall-politika ta' infurzar u kontroll jistgħu jiġu emendati kull sentejn permezz ta' atti ta' implimentazzjoni biex jiġu addattati għall-ħtiġijiet tal-kontroll li jevolvu.
(6)
Biex tiġi żgurata l-applikazzjoni immedjata tal-miżuri previsti f'din id-Deċiżjoni, din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
ADOTTAT DIN ID-DEĊIŻJONI:
Artikolu 1
Il-prijoritajiet tal-Unjoni għall-politika ta' infurzar u kontroll, kif imsemmijin fl-Artikolu 17(3) tar-Regolament (UE) Nru 508/2014, għandhom ikunu dawn li ġejjin:
(a)
l-implimentazzjoni tal-pjanijiet ta' azzjoni adottati skont l-Artikolu 102(4) tar-Regolament (KE) Nru 1224/2009 biex jitneħħew in-nuqqasijiet fis-sistema ta' kontroll ta' Stat Membru;
(b)
l-implimentazzjoni tal-azzjonijiet iddefiniti skont l-Artikolu 19(2) tar-Regolament (UE) Nru 1303/2013 biex tkun żgurata d-disponibbiltà tal-kapaċità amministrattiva li tikkonforma mal-implimentazzjoni ta' sistema ta' kontroll, spezzjoni u infurzar tal-Unjoni, kif stabbilit fl-Anness IV tar-Regolament (UE) Nru 508/2014;
(c)
l-implimentazzjoni tas-sistemi ta' validazzjoni tad-dejta kif imsemmija fl-Artikolu 109 tar-Regolament (KE) Nru 1224/2009, u b'mod partikolari l-implimentazzjoni ta' proġetti li jużaw formati standard komuni jew li jtejbu l-interoperabbiltà bejn is-sistemi tal-Istati Membri;
(d)
il-kontroll u l-infurzar tal-obbligu li l-qabdiet kollha jittellgħu l-art, kif stipulat fl-Artikolu 15 tar-Regolament (UE) Nru 1380/2013, inklużi l-addattamenti marbutin mal-implimentazzjoni ta' dak l-obbligu fis-sistemi ta' kontroll tal-Istati Membri;
(e)
il-kontroll u l-infurzar tal-iskema ta' ċertifikazzjoni tal-qabdiet stipulat fil-Kapitolu III tar-Regolament (KE) Nru 1005/2008, u
(f)
l-implimentazzjoni ta' proġetti li l-għan tagħhom huwa ċ-ċertifikazzjoni, il-verifika u l-kejl tas-saħħa tal-muturi;
(g)
l-implimentazzjoni tal-programmi speċifiċi ta' kontroll u ta' spezzjoni stabbiliti b'konformità mal-Artikolu 95(4) tar-Regolament (KE) Nru 1224/2009;
(h)
il-koordinazzjoni tal-kontroll skont l-Artikolu 15 tar-Regolament (KE) Nru 768/2005;
(i)
il-kontroll u l-infurzar tar-rekwiżiti tat-traċċabbiltà, fosthom is-sistemi ta' tikkettar biex ikun żgurat li l-konsumaturi jingħataw informazzjoni affidabbli, kif stipulat fl-Artikolu 58 tar-Regolament (KE) Nru 1224/2009 u l-Artikolu 67(6) tar-Regolament ta' Implimentazzjoni (UE) Nru 404/2011.
Artikolu 2
Din id-Deċiżjoni għandha tidħol fis-seħħ l-għada tal-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.
Magħmul fi Brussell, il-15 ta' Lulju 2014.

Labels: 15
6